ΨΗΦΙΣΜΑ(1)

για την προστασία των δικαιωμάτων του παιδιού

Η Συνέλευση Ίσης Εκπροσώπησης ΑΚΕ-ΕΕ,

- συνελθούσα στο Nassau (Μπαχάμες) από τις 11 έως τις 14 Οκτωβρίου 1999,

- έχοντας υπόψη την Οικουμενική Διακήρυξη των Ηνωμένων Εθνών για τα Δικαιώματα του Ανθρώπου το 1948,

- έχοντας υπόψη την Σύμβαση των Ηνωμένων Εθνών του 1989 για τα Δικαιώματα του Παιδιού, το μοναδικό έγγραφο σχετικά με ανθρώπινα δικαιώματα που έχει επικυρωθεί σε παγκόσμιο επίπεδο, εκτός από τις ΗΠΑ και τη Σομαλία,

Α. έχοντας υπόψη τη Σύμβαση των Ηνωμένων Εθνών για τα δικαιώματα του παιδιού, η οποία ορίζει το παιδί ως ανθρώπινη ύπαρξη ηλικίας κάτω των 18 ετών, δεδομένου ότι η εθνική νομοθεσία δεν καθορίζει την ενηλικίωση σε μικρότερη ηλικία, και η οποία περιλαμβάνει στα δικαιώματα του παιδιού τα δικαιώματα του πολίτη και το δικαίωμα στην ελευθερία, το δικαίωμα σε ένα οικογενειακό ή γονεϊκό περιβάλλον, το δικαίωμα στην ευημερία και τη βασική περίθαλψη, το δικαίωμα στην εκπαίδευση, στη ψυχαγωγία και στην ανάπαυση και το δικαίωμα σε ειδική προστασία σε περίπτωση στρατιωτικής σύγκρουσης ή διαφορών νομικής τάξης, σε περίπτωση εκμετάλλευσης ή εάν ο ενδιαφερόμενος αποτελεί μέρος μίας μειοψηφίας ή μίας αυτόχθονης ομάδας,

Β. έχοντας υπόψη ότι μία μεγάλη μερίδα παιδιών ζει στις πιο φτωχές χώρες του πλανήτη,

Γ. αναγνωρίζοντας με λύπη ότι, παρά τους διεθνείς κανόνες που έχουν καθιερωθεί από πολλές συμβάσεις, αποφάσεις και ψηφίσματα, τουλάχιστον 120000 παιδιά μεταξύ των οποίων και κορίτσια, συμμετέχουν σήμερα σε στρατιωτικές επιχειρήσεις σε όλη την αφρικανική ήπειρο, και περίπου 300000 σε όλο τον κόσμο, τόσο στις κυβερνητικές στρατιωτικές δυνάμεις όσο και στις στρατιωτικές μη κυβερνητικές ομάδες και τα παιδιά αυτά σε πολλές περιπτώσεις είναι ηλικίας κάτω των 15 χρονών,

Δ. υπενθυμίζοντας ότι, σύμφωνα με το καταστατικό του Διεθνούς ποινικού δικαστηρίου, η στράτευση και χρησιμοποίηση παιδιών χαρακτηρίζεται ως έγκλημα πολέμου,

Ε. έχοντας υπόψη ότι το δικαίωμα στην εκπαίδευση αποτελεί βασικό δικαίωμα το οποίο πρέπει να απολαμβάνουν ισότιμα αγόρια και κορίτσια και ότι στην ειδική περίπτωση των γυναικών, υπάρχει ένας άμεσος δεσμός μεταξύ του επιπέδου εκπαίδευσης, του αριθμού παιδιών και της παιδικής θνησιμότητας,

ΣΤ. πεπεισμένη ότι η θρησκεία, οι συνήθειες και τα έθιμα δεν μπορούν να δικαιολογούν τους σεξουαλικούς ακρωτηριασμούς των οποίων θύματα είναι τα ανήλικα κορίτσια,

Ζ. έχοντας υπόψη τις εξαιρετικά δύσκολες συνθήκες ζωής των παιδιών που βρίσκονται σε ιδιαίτερα μειονεκτική θέση όπως τα ορφανά, τα παιδιά του δρόμου και τα παιδιά θύματα καταχρηστικών σεξουαλικών πρακτικών, τα παιδιά των προσφύγων και τα τραυματισμένα παιδιά στρατιώτες,

1. καλεί εκ νέου τις χώρες μέλη της ΕΕ και τα κράτη ΑΚΕ να εντάξουν στην εθνική νομοθεσία τους τις αρχές που περιλαμβάνει η Σύμβαση των Ηνωμένων Εθνών για τα δικαιώματα του παιδιού·

2. προτείνει, με ευκαιρία τη δέκατη επέτειο της Σύμβασης των Ηνωμένων Εθνών για τα δικαιώματα του παιδιού να εγκρίνει το Συμβούλιο ένα ψήφισμα το οποίο θα εκφράζει την πολιτική βούληση να προώθησης των δικαιωμάτων του παιδιού καθώς και τη βούληση να λαμβάνονται υπόψη τα συμφέροντά του σε όλους τους τομείς ανάπτυξης των πολιτικών της Ευρωπαϊκής Ένωσης (ΕΕ) σχετικά με τις αναπτυσσόμενες χώρες, και ιδίως τα κράτη ΑΚΕ·

3. ζητεί από τα κράτη ΑΚΕ και την ΕΕ να ορίσουν ως κατώτερη ηλικία στράτευσης τα 18 χρόνια και να λάβουν μέτρα τα οποία θα απαγορεύουν οποιαδήποτε συμμετοχή παιδιών στις στρατιωτικές συγκρούσεις και θα προωθήσουν την αποστράτευση και επανένταξη παιδιών στρατιωτών στην κοινωνία·

4. καλεί τις κυβερνήσεις των κρατών ΑΚΕ και των κρατών μελών της ΕΕ να ακολουθήσουν το παράδειγμα της Ιταλίας, της Σενεγάλης και του Τρινιδάδ και Τομπάγκο και να προχωρήσουν στην επικύρωση της συνθήκης για την ίδρυση του Διεθνούς Ποινικού Δικαστήριο προκειμένου να μπορέσει ο θεσμός αυτός να αναλάβει καθήκοντα το συντομότερο δυνατόν·

5. ζητεί από τα κράτη ΑΚΕ να εφαρμόσουν με τη βοήθεια της ΕΕ προγράμματα με στόχο την ανάπτυξη στρατηγικών οι οποίες επιχειρούν να αποτρέψουν την εργασία των παιδιών και να λάβουν μέτρα κατά των μορφών εργασίας των παιδιών που προσομοιάζουν με τη δουλεία και αυτό με τη θεσμοθέτηση ελάχιστων προδιαγραφών όσον αφορά την υγιεινή, τη διατροφή και το χρόνο ανάπαυσης και εκπαίδευσης με τη δημιουργία οργάνων αντιπροσώπευσης των νέων·

6. ζητεί η νέα Σύμβαση της Λομέ να συμπεριλάβει ειδικό άρθρο σχετικά με την προστασία και το σεβασμό των δικαιωμάτων του παιδιού και η νέα ρήτρα σχετικά με τα δικαιώματα του ανθρώπου να αναφέρεται στα δικαιώματα του παιδιού·

7. ζητεί να διατεθούν επιπλέον πόροι στη συνεργασία μεταξύ της ΕΕ και των κρατών ΑΚΕ με σκοπό την καταπολέμηση της φτώχειας και προκειμένου να καταρτιστούν ειδικά προγράμματα ενημέρωσης και διατροφής των παιδιών, ώστε να εξασφαλιστεί ειδική ιατρική προστασία των παιδιών φορέων του Aids και να τιμωρούνται από το νόμο οι σεξουαλικοί ακρωτηριασμοί που επιβάλλονται στα ανήλικα κορίτσια·

8. καλεί τις ευρωπαϊκές χώρες και τις χώρες ΑΚΕ να καταστήσουν πιο αυστηρή την εθνική νομοθεσία τους κατά των σεξουαλικών καταχρήσεων, του σεξουαλικού τουρισμού και της παιδικής πορνογραφίας·

9. εκτιμά τέλος ότι το μέλλον των αναπτυσσόμενων χωρών εξαρτάται βασικά από την ικανότητά τους να προσφέρουν στα παιδιά μία παιδεία και μία επιμόρφωση υψηλού επιπέδου. Καλεί την Επιτροπή και τα κράτη ΑΚΕ να εγκρίνουν τα απαραίτητα μέτρα πρόληψης, προστασίας και επανένταξης, κυρίως για να προωθήσουν την φυσική και ψυχοκοινωνική αποκατάσταση και την αποτελεσματική ένταξη των παιδιών που αποστρατεύονται στην κοινωνία·

10. αναθέτει στους Συμπροέδρους της να διαβιβάσουν το παρόν ψήφισμα στο Συμβούλιο των Υπουργών ΑΚΕ-ΕΕ και την Επιτροπή, καθώς επίσης και στο Γενικό Γραμματέα των Ηνωμένων Εθνών.

(1) Εγκρίθηκε από τη Συνέλευση Ίσης Εκπροσώπησης στις 14 Οκτωβρίου 1999 στο Nassau (Μπαχάμες).